Title: N á v r h
Author: HS NT - juh
Last saved by: 23
Company: Horská služba na Slovensku

Návrh

Zákon

z ............... 2002

o Horskej záchrannej službe

Národná rada Slovenskej republiky sa uzniesla na tomto zákone:

§ 1
Predmet úpravy

	Tento zákon ustanovuje zriadenie, postavenie a úlohy Horskej záchrannej služby, práva a povinnosti právnických osôb a fyzických osôb v súvislosti s bezpečnosťou osôb v horských oblastiach a sankcie za porušenie povinností ustanovených týmto zákonom.

§ 2
Zriadenie horskej služby    

(1) Zriaďuje sa Horská záchranná služba (ďalej len “horská služba”) ako štátna príspevková organizácia^), ktorá na území vymedzenom týmto zákonom vykonáva záchrannú činnosť a plní ďalšie úlohy ustanovené týmto zákonom.        

^) § 21 zákona Národnej rady Slovenskej republiky č. 303/1995 Z. z. o rozpočtových pravidlách v znení neskorších predpisov.

(2) Horská služba je zapojená finančnými vzťahmi^) na štátny rozpočet prostredníctvom rozpočtovej kapitoly Ministerstva vnútra Slovenskej republiky (ďalej len “ministerstvo”), ktoré vykonáva funkciu jej zriaďovateľa.^)           

^)  § 21 ods. 2 zákona Národnej rady Slovenskej republiky č. 303/1995 Z.z.

^)  § 21 ods. 6 zákona Národnej rady Slovenskej republiky č. 303/1995 Z.z.

(3) Podrobnosti o organizácii horskej služby upravuje štatút, ktorý schvaľuje ministerstvo. 

(4) Sídlom horskej služby je Poprad. 

(5) Horská služba spravuje podľa osobitného zákona^) majetok vo vlastníctve Slovenskej republiky.     

^) Zákon Národnej rady Slovenskej republiky č. 278/1993 Zb. o správe majetku štátu v znení neskorších predpisov.

§ 3
Územná pôsobnosť horskej služby        

Horská služba vykonáva činnosť v týchto horských oblastiach vrátane jaskýň a priepastí:^)

^) §19 ods. 1 a 2 zákona  Národnej rady Slovenskej republiky č. 287/1994 Z.z. o ochrane prírody a krajiny.

a)	Babia hora,
b)	Belianske Tatry,
c)	Malá Fatra,
d)	Nízke Tatry,
e)	Pieniny,
f)	Pilsko,
g)	Slovenský raj,
h)	Veľká Fatra, 
i)	Vysoké Tatry,
j)	Západné Tatry.

§ 4
Úlohy horskej služby

(1) Horská služba v horských oblastiach najmä
a)	organizuje a vykonáva záchrannú činnosť pri záchrane osôb a poskytovaní predlekárskej pomoci,
b)	poskytuje informácie súvisiace s bezpečnosťou osôb,
c)	umiestňuje a udržiava po prerokovaní s vlastníkom, správcom alebo užívateľom nehnuteľnosti v horskej oblasti (ďalej len “vlastník”) výstražné, informačné a iné zariadenia súvisiace s bezpečnosťou  osôb,
d)	umiestňuje a udržiava po prerokovaní s vlastníkom zabezpečovacie zariadenia na nebezpečných úsekoch trás, ktoré určí,
e)	vykonáva opatrenia súvisiace s lavínovým nebezpečenstvom,
f)	podieľa sa na pátraní po nezvestných osobách,
g)	podieľa sa na požiadanie na zaistení bezpečnosti pri športových a iných podujatiach.

(2) Horská služba ďalej
a)	plní úlohy v rámci integrovaného záchranného systému,^)

^) Zákon č. 129/2002 Z.z. o integrovanom záchrannom systéme.

b)	zabezpečuje odbornú spôsobilosť svojich zamestnancov (§ 12),
c)	spolupracuje s orgánmi štátnej správy, s vyššími územnými celkami a obcami pri plnení úloh podľa tohto zákona,
d)	spolupracuje s občianskymi združeniami, inými právnickými osobami a fyzickými osobami, ktoré  vykonávajú záchrannú činnosť v horských oblastiach,
e)	spolupracuje s medzinárodnými organizáciami, ktoré pôsobia v oblasti horskej záchrany a zastupuje Slovenskú republiku v týchto medzinárodných organizáciách.

 § 5
Oprávnenia zamestnanca horskej služby

(1) Zamestnanec horskej služby pri plnení úloh podľa tohto zákona je oprávnený
a)	vstupovať a vchádzať dopravnými prostriedkami horskej služby bez osobitného povolenia do horskej oblasti,
b)	používať osobitné poplachové zariadenia, signálne pištole a výbušniny určené na odstrel lavín,
c)	používať bezplatne a prednostne zariadenia určené na osobnú lanovú dopravu,^)

^)  § 1 ods. 2 nariadenia vlády Slovenskej republiky č. 183/2002 Z. z., ktorým sa ustanovujú podrobnosti o technických požiadavkách a postupoch posudzovania zhody na zariadenia určené na osobnú lanovú dopravu.

d)	prekročiť na nevyhnutný čas a v nevyhnutnom rozsahu štátnu hranicu za podmienok ustanovených medzinárodnou zmluvou, ktorou je Slovenská republika viazaná,
e)	vydávať pokyny týkajúce sa bezpečnosti osôb v horskej oblasti,
f)	nahliadať do knihy vychádzok a výstupov (§ 7 ods. 2 písm. a)) a vyžadovať z nej informácie,
g)	vyžadovať pri vykonávaní záchrannej činnosti alebo pri pátraní po nezvestnej osobe preukázanie totožnosti osoby, ktorej sa záchranná činnosť alebo pátranie týka alebo preukázanie totožnosti osoby v súvislosti s ukladaním pokút v blokovom konaní podľa tohto zákona.

(2) Zamestnanec horskej služby pri výkone svojich oprávnení sa preukazuje služobným preukazom horskej služby.

(3) Horská služba spracúva osobné údaje osôb podľa odseku 1 písm. g) v rozsahu meno, priezvisko, dátum narodenia a adresa pobytu.

§ 6
Obmedzenie práv k nehnuteľnostiam

(1) Vlastník je povinný umožniť vstup, prípadne vjazd dopravným prostriedkom horskej služby na nehnuteľnosť pri plnení úloh podľa tohto zákona; je tiež povinný strpieť umiestnenie výstražných, informačných a iných zariadení súvisiacich s bezpečnosťou osôb a umiestnenie zabezpečovacích zariadení. Horská služba dbá na to, aby sa čo najmenej zasahovalo do práv a právom chránených záujmov vlastníka.

(2) Okresný úrad rozhoduje o poskytnutí primeranej náhrady za obmedzenie podľa odseku 1, ak v tejto veci nedôjde k dohode medzi vlastníkom a okresným úradom.

§ 7
Povinnosti právnických osôb a fyzických osôb, ktoré poskytujú ubytovacie služby          alebo stravovacie služby

(1) Právnická osoba alebo fyzická osoba, ktorá poskytuje ubytovacie služby alebo stravovacie služby v horskej oblasti je povinná
a)	poskytnúť ubytovanie alebo prístrešok osobe, ak v dôsledku náhleho zhoršenia počasia, pôsobenia iných prírodných živlov, v dôsledku úrazu alebo iného náhleho zhoršenia zdravotného stavu je ohrozený jej život alebo zdravie,
b)	ohlásiť bezodkladne horskej službe informácie o osobe, ktorej bolo poskytnuté ubytovanie alebo prístrešok podľa písmena a),
c)	poskytnúť prvú pomoc v prípade ohrozenia života alebo zdravia a zabezpečiť odbornú lekársku pomoc,
d)	zriadiť na všeobecne prístupnom a viditeľnom mieste vývesnú tabuľu, na ktorej   uverejňuje pokyny horskej služby a iné údaje týkajúce sa bezpečnosti osôb v horskej oblasti.

	(2) Právnická osoba alebo fyzická osoba, ktorá poskytuje ubytovacie služby v horskej oblasti, je ďalej povinná   
a)	viesť knihu vychádzok a výstupov, ktorá obsahuje meno a priezvisko osoby, čas odchodu a predpokladaného príchodu a trasu vychádzky, túry alebo výstupu,
b)	oznámiť horskej službe nezvestnú osobu, ktorá je ubytovaná v jej zariadení.

§ 8
Povinnosti prevádzkovateľa lyžiarskej trate a prevádzkovateľa zariadenia určeného na osobnú lanovú dopravu

(1) Prevádzkovateľ lyžiarskej trate je povinný         
a)	umiestniť na viditeľnom mieste pravidlá správania sa na lyžiarskej trati,
b)	označiť viditeľne lyžiarsku trať a stupeň jej obtiažnosti,
c)	zabezpečiť zjazdnosť a bezpečnosť označených lyžiarskych tratí počas prevádzkovej doby  zariadenia určeného na osobnú lanovú dopravu,
d)	zabezpečiť pri úraze na lyžiarskej trati prvú pomoc a prepravu zranenej osoby odborne spôsobilou osobou^) do miesta, kde jej bude poskytnutá odborná lekárska pomoc alebo k dopravnému prostriedku zdravotníckeho zariadenia.

^) § 12 zákona č. 288/1997 Z.z. o telesnej kultúre a o zmene a doplnení zákona č. 455/1991 Zb. o živnostenskom podnikaní (živnostenský zákon).

		(2) Prevádzkovateľ zariadenia určeného na osobnú lanovú dopravu je povinný umožniť bezplatne prednostnú prepravu zamestnancov horskej služby a iných záchranných služieb a zachraňovaných osôb na zariadení určenom na osobnú lanovú dopravu, ak to umožňujú poveternostné podmienky, a to aj mimo prevádzkovej doby.

§ 9
Povinnosti organizátorov podujatí 

Organizátor športového a iného podujatia v horskej oblasti je povinný najmenej 3 dni pred jeho konaním ohlásiť horskej službe zameranie a miesto konania podujatia a v prípade potreby prerokovať s horskou službou bezpečnostné opatrenia.

§ 10
Povinnosti právnickej osoby a fyzickej osoby, ktorá prevádzkuje rozhlasové a televízne vysielanie

Právnická osoba a fyzická osoba, ktorá prevádzkuje rozhlasové vysielanie alebo televízne vysielanie je povinná na požiadanie horskej služby bezplatne poskytnúť nevyhnutný čas na odvysielanie oznámenia súvisiaceho s bezpečnosťou osôb v horskej oblasti.

§ 11
Práva a povinnosti osôb v horskej oblasti 

	(1) Osoba, ktorá sa nachádza v horskej oblasti má právo          
a)	požadovať od horskej služby, právnickej osoby alebo fyzickej osoby, ktorá poskytuje ubytovacie služby alebo stravovacie služby v horskej oblasti a od prevádzkovateľa lyžiarskej trate a prevádzkovateľa zariadenia určeného na osobnú lanovú dopravu bezplatné informácie súvisiace s bezpečnosťou osôb v horskej oblasti,
b)	na poskytnutie prvej pomoci a na prepravu do najbližšieho zdravotníckeho zariadenia v prípade ohrozenia života alebo zdravia.

(2) Osoba, ktorá sa nachádza v horskej oblasti je povinná
a)	dodržiavať pokyny horskej služby, pravidlá správania sa na lyžiarskej trati, riadiť sa výstražnými, informačnými a inými zariadeniami súvisiacimi s bezpečnosťou osôb v horskej oblasti,
b)	správať sa tak, aby neohrozovala vlastný život, zdravie a majetok alebo život, zdravie a majetok iných osôb,
c)	ohlásiť bezodkladne horskej službe poškodenie zdravia alebo nezvestnosť inej osoby v horskej oblasti, 
d)	zapísať sa pred začatím vychádzky, túry alebo výstupu do knihy vychádzok a výstupov.
e)	uhradiť horskej službe náklady spojené s výkonom záchrannej činnosti alebo s pátraním, ktoré sa jej týkajú, okrem nákladov, ktoré sa uhrádzajú z povinného zdravotného poistenia, ak porušila povinnosti podľa písmen a) až d).

§ 12
Odborná spôsobilosť

Záchrannú činnosť v horských oblastiach môžu vykonávať len osoby s odbornou spôsobilosťou.^8)

§ 13
Priestupky

(1) Porušenie povinností ustanovených v § 9 a 11 ods. 2 písm. a) až d) je priestupkom, za ktorý možno uložiť pokutu do 10 000 Sk.

(2) Pokutu za priestupky podľa odseku 1 môžu v blokovom konaní ukladať aj poverení zamestnanci horskej služby.          

(3) Výnosy z pokút sú príjmom štátneho rozpočtu.        

(4)  Na priestupky a ich prejednávanie sa vzťahuje osobitný zákon.^)

^)  Zákon Slovenskej národnej rady č. 372/1990 Zb. o priestupkoch v znení neskorších predpisov

§ 14
Iné správne delikty

	(1) Okresný úrad môže uložiť právnickej osobe a fyzickej osobe oprávnenej na podnikanie za porušenie povinností ustanovených v §  7, 8 a 10 pokutu do 100 000 Sk.      

(2) Pri určení pokuty sa prihliada na závažnosť, spôsob, čas trvania a následky protiprávneho konania.        

(3) Pokutu možno uložiť do jedného roka odo dňa keď sa okresný úrad dozvedel o porušení povinnosti, najneskôr však do troch rokov, keď k porušeniu povinnosti došlo.       

(4) Pokuta je splatná do 30 dní odo dňa nadobudnutia právoplatnosti  rozhodnutia o jej uložení.        

(5)  Výnosy z pokút sú príjmom štátneho rozpočtu.        

(6) Na konanie o uložení pokuty sa vzťahuje všeobecný predpis o správnom konaní.^)

^) Zákon č. 71/1967 Zb. o správnom konaní (správny poriadok) v znení zákona č. 215/2002 Z. z.

§ 15
Spoločné ustanovenie

Ak sa vo všeobecne záväzných právnych predpisoch používa pojem “Horská služba Tatranského národného parku” rozumie sa tým “Horská záchranná služba”.

§ 16
Prechodné ustanovenie

	Správa majetku štátu, ktorý bol ku dňu nadobudnutia účinnosti tohto zákona v užívaní Tatranskej horskej služby Štátnych lesov Tatranského národného parku a je určený na záchrannú činnosť, prechádza zo Štátnych lesov Tatranského národného parku  na horskú službu.

§ 17
Účinnosť

      Tento zákon nadobúda účinnosť 1. januára 2003.